Rezultate excepționale pentru Universitatea din București la ediția din 2024 a concursului Willem Vis Hong Kong

Echipa Facultății de Drept a Universității din București s-a aflat, din nou, printre echipele care s-au calificat în rundele eliminatorii ale concursului Willem Vis ediția Hong Kong 2024. La rundele orale de la Hong Kong, echipa a obținut mențiune, clasându-se pe locul 9 (ex aequo) din cele 144 de echipe participante și mențiune (locul 4 ex aequo) pentru cel mai bun pledant individual, prin intermediul Ilincăi Leșovschi. 
Acest rezultat este continuarea firească a seriei de performanțe obținute de Echipa Facultății de Drept a Universității din București de-a lungul timpului la concursul Willem Vis ediția Hong Kong, care include faptul că echipa a câștigat locul 1 mondial la memoriile scrise și a reușit să ajungă de 3 ori până în faza semifinalelor (locul 3 mondial).
Concursul de procese simulate în domeniul arbitrajului comercial internațional Willem Vis, care are loc anual la Hong Kong și la Viena, este cel mai mare și cel mai prestigios concurs internațional de drept privat din lume, putând fi caracterizat drept olimpiada internațională de drept. Peste 400 de universități din întreaga lume participă anual la concursul Willem Vis, reprezentând toate continentele si toată varietatea sistemelor de drept și tradițiilor juridice din lume.
Ediția 21 Hong Kong s-a desfășurat în perioada 11-17 martie 2024 iar ediția 31 Viena se va desfășura în perioada 23-28 martie 2024. 
[bookmark: _Hlk161494559]Echipa Facultății de Drept a Universității din București care participă la concursul Willem Vis (ediția Hong Kong și ediția Viena) este alcătuită din 6 studenți, care pregătesc împreună toate etapele celor două ediții ale concursului: Călin-Paul Chițu (anul III și Collège Juridique), Daniel Dijmărescu (anul IV), Arina Maria Dumitru (anul III), Ilinca Leșovschi (anul III și Collège Juridique), Maria Andreea Pacioga (anul III) și Andreea-Nicola Stoiculescu (anul III).
La faza orală de la Hong Kong, echipa a fost reprezentată de Ilinca Leșovschi și Maria Andreea Pacioga. Echipa s-a calificat în rundele eliminatorii (32 din 144 de echipe) și a ajuns apoi până în runda eliminatorie de 16, obținând locul 9 la categoria “Eric Bergsten” (cea mai bună echipă la faza orală), cea mai prestigioasă categorie din cadrul concursului. 
De asemenea, studenta Ilinca Leșovschi a obținut mențiune (locul 4 ex aequo) pentru cel mai bun pledant individual din peste 500 de studenți care au participat la competiție în calitate de pledanți.
În cadrul fazei orale a competiției de la Hong Kong (rundele generale și eliminatorii), echipa Facultății de Drept a Universității din București a întâlnit următoarele echipe: Maharashtra University (India), London School of Economics (Regatul Unit al Marii Britanii), Nankai University (China) și Xiamen University (China). 
Pe baza rezultatelor din rundele generale, echipa Universității din București s-a calificat în rundele eliminatorii (primele 32 echipe din cele 144 echipe participante) și a pledat împotriva următoarelor echipe în cadrul rundelor eliminatorii: Munchen University (Germania, runda eliminatorie de 32) și Charles University (Cehia, runda eliminatorie de 16). Faza orală a concursului a fost câștigată de National Law University Jodhpur (India) care a surclasat în finala competiției Charles University (Cehia).
[bookmark: _Hlk161494666]Echipa a fost însoțită la Hong Kong de lect. univ. av. dr. Raluca Papadima, cadru didactic la Universitatea din București și la Collège Juridique d’Etudes Européennes, av. Alexandru Köber, avocat în cadrul societății de avocatură Filip & Company și av. David Oprea, partener în cadrul societății de avocatură Markó & Udrea.
Echipa s-a bucurat de sprijin pedagogic pentru pregătire și din partea asist. univ. av. dr. Mihaela Gherghe, cadru didactic la Universitatea din București și partener în cadrul societății de avocatură Rizoiu & Poenaru, av. Cristina Badea, avocat în cadrul societății de avocatură Guia Naghi & Partners, și av. Maria Avram, avocat în cadrul societății de avocatură Ţuca Zbârcea & Asociaţii, precum și a multor altor foști participanți la concurs: Răzvan Banța, Cătălina Bîzîc, Irina Crivăț, Cezara Diaconescu, George Domocoș, Andrei Greceanu, Mihnea Jére, Claudia Mihalcea, Raluca Rusu, Alina Stan și Antonio Timnea. 
[bookmark: OLE_LINK1][bookmark: OLE_LINK2]Echipa Facultății de Drept a Universității din București s-a bucurat de sprijin financiar din partea Universității din București precum și de sponsorizări acordate prin intermediul Asociației Vindobona de către societățile de avocatură CMS Cameron McKenna, Doru Trăilă & Asociații (TAMC), Filip & Company, Guia Naghi & Partners, Mihalcea & Asociații, Nestor Nestor Diculescu Kingston Petersen, CI Raluca Papadima, CI Horia Rădulescu, Reff & Asociații (Deloitte), Schoenherr, Ţuca Zbârcea & Asociaţii și Stoica & Asociații. În plus, tot prin intermediul Asociației Vindobona, au sponsorizat de asemenea participarea la concurs numeroase persoane fizice, inclusiv Prof. Camelia Toader și numeroși foști participanți la concurs.
Asociația Vindobona este una dintre cele aproximativ 30 de ONG-uri care a fost selectată să participe la campania de strângere de fonduri Swimathon 2024 și mulțumește anticipat tuturor prietenilor Facultății de Drept a Universității din București pentru susținere. Mai multe detalii despre participarea Asociației Vindobona la Swimathon pot fi consultate aici. 
